Comeback-Bardal viste medaljeform i Falun: - Fortsatt ting å justere på
Han var best av alle på trening med 94 meter, og selv om han slo av to meter under dagens kvalifisering, viste han at han ønsker å kjempe om medalje når det virkelig gjelder i morgen. – Bardal er skikkelig med på å kjempe om medalje i Falun, og det er imponerende med den oppladningen han har hatt, sier NRKs hoppekspert Johan Remen Evensen.Steinkjerhopperen pådro seg nemlig et håndleddsbrudd i midten av januar og hopper med skinne på sin venstre arm. Men på tross av en langt fra optimal oppladning har han virkelig funnet formen i bakken i Falun. – Det var et veldig bra hopp, og det begynner å nærme seg. Poengmessig var jeg bedre i siste treningsomgangm men det handler fortsatt om rytme, sier Anders Bardal til VG. – Tar jeg frem de beste hoppene er det mulig å kjempe i toppen, fortsetter Bardal, som ikke har konkurrert siden håndleddsbruddet i Wisla for en måned siden. Selv hevder han at skinnen han må bruke er så god at han ikke er hemmet av skaden, og i dag holdt de 92 meterne til en 3. plass av hopperne som måtte kvalifisere seg. Bare sveitsiske Simon Ammann (93,5 meter) og japanske Taku Takeuchi (92 meter) var foran nordmannen.Også de resterende norske hopperne er klare for morgendagens konkurranse, som etter planen skal begynne 16.30. Anders Jacobsens 88,5 meter holdt til en 10. plass i dagens kvalifisering og Johann Andre Forfangs 82 meter var nok til en 35. plass, der de 40 beste gikk videre til morgendagens konkurranse. I tillegg var 10 hoppere forhåndskvalifiserte, og blant dem finner vi Rune Velta (91,5 meter) og Anders Fannemel (87,5 meter). Det hoppet var ikke Fannemel fornøyd med. – Det ble for defensiv tankegang, og er langt unna det hoppet jeg hadde på trening tidligere i dag, sier Anders Fannemel.En smilende Rune Velta var imidlertid fornøyd med sine 91,5 meter. – Det er en helt annen timing her enn i skiflyging. I en normalbakke har du dårlig tid. Det handler om at alle kreftene skal ned i underlaget på hoppet, sier Rune Velta. Han spår et «rotterace» i kampen om VM-gullet. – Det blir garantert veldig jevnt. Et poengdrama, sier Velta til VG.Det får ikke svenskene lov til å være med på. For hverken av de tre svenske hopperne, der både Jonas Sandell og Christian Inngjerdingen kunne ha vært norske hoppere grunnet én norsk og én svensk forelder hver, havnet alle utenfor topp 40. Dermed stiller hjemmenasjonen uten hoppere i morgendagens konkurranse. Topp 10: 1. Simon Ammann, 93,5 m, 119 p (Sveits), 2. Taku Takeuchi, 92 m, 118 p (Japan), 3. Anders Bardal, 92 m, 117,2 p (Norge), 4. Andreas Wellinger, 91 m, 114,5 p (Tyskland), 5. Gregor Deschwanden 92 m, 114,4 p (Sveits), 6. Daiki Ito, 89,5 m, 114 p (Japan), 7. Piotr Zyla, 90,5 m, 113,4 p (Polen), 8. Nejc Dezman, 89,5 m, 112,3 p (Slovenia), 9. Richard Freitag, 87,5 m, 110,5 p (Tyskland), 10. Anders Jacobsen, 88,5 m, 110,4 p (Norge) ... 35. Johann Andre Forfang, 82 m, 93,3 p (Norge) Forhåndskvalifiserte: Rune Velta, 91,5 m (Norge), Gregor Schlierenzauer, 86,5 m (Østerrike), Kamil Stoch, 86,5 m (Polen), Noriaki Kasai, 93 m (Japan), Michael Hayböck, 86,5 m (Østerrike), Roman Koudelka, 92 m (Tsjekkia), Anders Fannemel, 87,5 m (Norge), Severin Freund, 93 m (Tyskland), Stefan Kraft, hoppet ikke (Østerrike) og Peter Prevc, 89,5 m (Slovenia)
De norske hopperne hadde få problemer med å kvalifisere seg for morgendagens renn, og Anders Bardal - med skinne - viste at han er god i bakken i Falun.